**ACTA DEL CONSELL DEL DEPARTAMENT DE CIÈNCIES CLÍNIQUES DEL DIA 28/10/21.**

Inici de la reunió 15:30 hores per videoconferència Zoom.

El nou Director del Departament, el Dr. Jordi Dorca, dona la benvinguda als assistents i els demana autorització per a poder gravar la reunió sense que hi hagi cap negativa a la proposta. Seguidament comença la reunió segons l’ordre del dia establert.

**1 – Aprovació de l’acta del consell del dia 17/06/21.** El Dr. Dorcapregunta alsassistents si hi ha alguna correcció a fer. Com que no n’hi ha cap intervenció al respecte, l’acta s’aprova per assentiment.

**2 – Informe del Director del Departament.** El Dr. Dorca estructura el seu informe d’acord amb els següents punts:

* **Agraïments.** En primer lloc el Dr. Dorcavol fer palès el seu agraïment per haver estat elegit director del DCC. Considera que el suport obtingut va ser important tenint en compte el context en que va tenir lloc la elecció. Manifesta que es posa al servei de tots els professors de departament i aprofita per a demanar també la col·laboració de tothom. El Dr. Dorca manifesta el seu agraïment al Dr. Antoni Rafecas per la tasca duta a terme com a director del DCC en els darrers 4 anys, període en el que ell com a secretari ha estat testimoni de la seva entrega i esperit de servei envers la institució.
* **Anàlisi de la conjuntura actual.** Aprofitant aquest primer consell de departament el Dr. Dorca considera adient dur a terme una reflexió sobre la situació actual. En la seva opinió el moment present és delicat ja que després de més de 10 anys de retallades que han afectat no només la universitat sinó també en conjunt dels sistema sanitari s’ha anat creant un cert desànim que ha repercutit en la dinàmica docent i particularment en una manca d’interès per la innovació. Durant aquest període de retallades el nombre de professors permanents es va reduir al mínim, comprometent seriosament l’organització del DCC. Aquesta dinàmica negativa s’ha vist culminada en els dos anys de pandèmia covid durant els quals bàsicament s’ha sobreviscut com s’ha pogut, intentant només que els estudiants no perdessin el curs però sense plantejar-se altres reptes. Un altre aspecte important per entendre la dinàmica del nostre ensenyament ha estat la relació amb els centres assistencials. Malgrat que en els darrers anys el grau de sintonia amb l’HUB ha millorat notablement, històricament no sempre havia estat així donant la sensació que la universitat no era vista com una peça important per les institucions sanitàries. Un altre aspecte negatiu ha estat la manca d’indicadors tant pel que fa a la satisfacció dels estudiants amb ensenyament rebut com també de la qualitat de la docència impartida i d’estudis comparatius amb la docència d’altres centres. Ara bé, en aquesta dècada tant problemàtica no tot han estat circumstancies negatives. Cal esmenar també una circumstancia molt favorable com ara la incorporació de nou professorat: en els darrers 4 anys s’han incorporat en el nostre departament 17 professors agregats/titulars i 10 catedràtics. Això ha permès entre altres aspectes que la majoria de les assignatures puguin estar al càrrec de professors permanents i que això haurà de facilitat que una vegada la pandèmia hagi quedat enrere es puguin reprendre les dinàmiques innovadores. També cal esmentar que en aquest període s’ha incrementat el nombre de professors associats i que un nombre important d’aquests ha aconseguit l’acreditació AQU o Aneca. En aquest sentit es pot ser optimista pel que fa al futur del DCC.

Seguidament, després d’haver analitzat les dinàmiques dels darreres anys, el Dr. Dorca reflexiona sobre la situació present de l’ensenyament de medicina. En la seva opinió s’estan produint canvis socials accelerants que tenen un impacte directe tant sobre el sistema sanitari i també sobre la docència de les professions sanitàries. Les malalties i els tractaments han canviat, el que espera la societat de les institucions sanitàries públiques és diferent del que era fa una dècada, en els darrers temps han aparegut noves facultats privades que competeixen per la utilització dels recursos assistencials pels seus plans docents mentre que no s’albira una millora dels recursos pel finançament de la universitat pública. Després d’una dècada de paràlisi cal activar-se perquè tot està canviant i els reptes son molts. Cal doncs endegar una dinàmica de replantejament de la docència en el nostre campus i de posada en marxa de noves iniciatives docents. Segons el Dr. Dorca, en el cas concret del DCC cal que les comissions departamentals actuïn com a principal motor de canvi, però perquè això sigui eficaç cal que siguin més participatives i que funcionin de forma coordinada. En aquest sentit, cal que els coordinadors d’assignatura s’integrin en aquesta dinàmica especialment pel que fa a les comissions d’Innovació docent i de Docència. També considera que els professors en situació de docent sènior a l’HUB haurien d’implicar-se més en la dinàmica del DCC. Finalment, el Dr. Dorca manifesta que caldrà seguir fent fer tots els esforços possibles per a mantenir una relació fluida amb les direccions de totes les institucions sanitàries que col·laboren amb el nostre ensenyament.

* **Articulació dels òrgans de gestió del departament.** El Dr. Dorca exposa com queda estructurada l’organització del DCC:
* Secretari: Dr. Antoni Rafecas
* Comissions sectorials del Departament:
	+ Comissió de Professorat. President: Dr. Josep Mª Borràs
	+ Comissió de Doctorat. President: Dr. Miguel Santín
	+ Comissió d’Innovació Docent. President: Dr. Antoni Sabaté
	+ Comissió de Docència. President: Dr. Emilio Ramos
* Comissió Permanent:
	+ Director
	+ Secretari
	+ Presidents de les 4 comissions
* Canal informatiu: [https://](https://www.ub.edu/portal/web/dp-ciencies-cliniques/)[www.ub.edu/portal/web/dp-ciencies-cliniques](http://www.ub.edu/portal/web/dp-ciencies-cliniques)[/](https://www.ub.edu/portal/web/dp-ciencies-cliniques/)

 En relació al càrrec de secretari de departament, el Dr. Dorca comenta que en resultar elegit com a director de departament va proposar pel càrrec de secretari al Dr. Francesc Vigués. Si bé inicialment des del Rectorat es va dir que era possible que un professor associat pogués ser secretari de departament posteriorment es va denegat aquesta possibilitat. Per aquest motiu, i davant la necessitat urgent de proposar un secretari, el Dr. Dorca va escollir de forma transitòria al Dr. Rafecas, a qui li queden encara uns mesos per a jubilar-se, mentre acaba de decidir qui serà el nou secretari. El Dr. Dorca agraeix al Dr. Vigués haver acceptat la seva proposició inicial i li manifesta que compta amb ell per altres tasques organitzatives dins el DCC. També agraeix al Dr. Rafecas que s’hagi brindat per ajudar a resoldre el problema transitòriament.

* **Recuperació d’espais + nous equipaments.** El Dr. Dorca comentaque diversos espais del DCC (despatxos 1202, 1203, 1208) havien estat cedits històricament a altres departaments ja que no es necessitaven. Ara bé, ara mateix hi ha la necessitat de poder ubicar a diversos professors permanents en situació de Senior Docent a l’HUB i que allà ja no hi disposen d’un despatx de treball. Actualment s’ha endegat el procés de recuperar-los i equipar-los per a cobrir les necessitats plantejades. En aquest sentit agraeix als directors dels altres departaments de la UFiR de Medicina que hagin acceptat retornar-los. A continuació, el Dorca informa del projecte de creació d’una sala hibrida equipada amb les noves tecnologies de comunicació i dedicada a tasques docents i de gestió. Estarà ubicada a l’aula 315 i es preveu que quedi enllestida en els primers mesos del 2022. A partir d’aquest moment ja s’informarà a tots els professors de departament sobre com podran utilitzar aquest equipament.

* **Certificació de la qualitat de la docència impartida per acreditacions ANECA.** El Dr. Dorca comenta la problemàtica derivada de l’absència d’enquestes de satisfacció creïbles per part dels estudiants la qual cosa genera un problema de difícil solució en el moment de demanar les acreditacions de l’ANECA. Aquesta agencia no accepta com alternativa a la manca d’enquestes els certificats emesos pel director del DCC ni pel president de la Comissió de Qualitat de la FMiCS (Dr. Cervera). Les alternatives que proposa l’ANECA per resoldre aquesta problemàtica son:

 *- Informe de calidad de la docencia impartida aprobado por el Consejo de Departamento/Junta de Facultad*

 *- Certificación de la calidad de la docencia impartida emitida por el Vicerector de Política Docente*

 Davant d’aquesta problemàtica el Dr. Dorca fa la següent proposta de normativa del DCC:

*- Qui vulgui sol·licitar una acreditació ANECA ho notifica al DCC quan abans millor, s’avalua la qualitat de la docència impartida en el proper consell ordinari, si s’aprova ho certifica el director i automàticament es cursa la sol·licitud de certificació a la Vici rectora de Política Docent.*

 Aquesta proposta es acceptada per assentiment dels assistents i serà d’aplicació immediata. D’aquesta forma s’informa al consell respecte de les sol·licituds d’acreditació de Professors Titular presentades per les Dres. Laura Lladó i Mª José Colomina i també de Catedràtic presentades pels Drs. Angel Cequier i Sebastiano Biondo. El consell acorda per unanimitat avalar la qualitat de seva la docència.

* **Avançament del balanç econòmic del DCC.** El Dr. Dorca informa al consell de l’estat dels comptes del departament estant ja molt proper el final de l’exercici:

****

* **Reunions amb responsables del nou equip rectoral.** El Dr. Dorca comenta la reunió que va tenir lloc durant la primera quinzena de juliol amb el Prof. Ernest Abadal Falgueras, Vicerector Adjunt al Rector i de Personal Docent i Investigador. En aquesta reunió el VR de PDI va informar que actualment hi ha un excés de despesa per part del DCC en el capítol I (personal) que segons els seus números es degut a un excés de contractació de professors associats mèdics. Per part nostre es va argumentar que la figura del professor associat és molt important sobretot pel que fa a la docència pràctica. De moment es va quedar que el VR de PDI ens farà arribar els números amb tot detall i que hi haurà una reunió amb el Rector i el Degà per analitzar les especificitats del nostre ensenyament.
* **Eleccions a la Junta de Facultat.** El Dr. Dorca informa que a finals del proper novembre hi hauran les eleccions de la Junta de Facultat. Recorda que aquesta junta és un òrgan decisori presidit pel Degà i composat per 50 membres: 25 del campus Clínic i 25 del campus Bellvitge. Per una part hi ha membres que hi son com a representació orgànica sense dret a vot (p.e. vici-degans, directors de departament) i d’altres que hi son per elecció democràtica de tots els membres de la FMiCS. Aquests darrers tenen veu i vot. Recorda que és la Junta de Facultat qui elegeix el degà. El nombre de representants per elecció que hi té la nostra UFiR de Medicina (campus Bellvitge) és de 9, repartits de la forma següent: 5 representants dels professors permanents dels 3 departaments, 1 representant de tots els professors associats i 3 representants dels estudiants. El calendari electoral ha quedat concretat de la forma següent: 1) Presentació de candidatures fins el 02/11/2021, 2) Votació telemàtica els dies 24-25/11/2021 1 3) Proclamació dels resultats: 25/11/0221. El Dr. Dorca recalca que és important que el DCC estigui ben representat i per tanda demana que hi hagi prou candidats i que la participació en l’elecció sigui quan més elevada millor.
* **Informacions diverses.** El Dr. Dorca comenta diverses informacions d’interès general. En primer lloc comunica que s’ha aprovat un complement salarial pels professors associats que tinguin alguna acreditació AQU o ANECA. Es pagarà a partir d’octubre. Seguidament comenta el projecte de nova sala de cultius d’*stem cells* humanes al campus que s’ubicaria en les instal·lacions del Departament de Patologia i Terapèutica Experimental a la planta cinquena. El cost econòmic és important i s’ha demanat la col·laboració del DCC. A mida que és vagi concretant ja s’anirà informant. Finalment el Dr. Dorca informa de la propera reincorporació de la Sra. Carme Millán que ha estat de baixa uns quants mesos. Això és una bona notícia perquè properament caldrà anar enllestint els nous plans docents i els GRADs de totes les nostres assignatures.

* **Reserva de dates pels propers consells. Proposta de format.** El Dr. Dorca avança la proposta de mantenir 3 consells ordinaris per curs acadèmic, la qual cosa és acceptada per consell. En aquest sentit fa la reserva de 2 dates: 24/03/22 i 16/06/22. Pel que fa al format hi ha 3 propostes: 1)VC Zoom, 2) Presencial i 3) Format híbrid. Es comenta que de ser possible la presencialitat és important. Per això, de ser possible el proper consell es celebrarà de forma presencial en una aula i es retransmetrà també per *streaming.* En aquest sentit el Dr. Dorca proposa penjar-se la gravació en format mp4 o *youtube* a la web del DCC per a poder ser consultada en diferit i mantenir-la fins a l’aprovació de l’acta, la qual cosa és acceptada.

 **3 - Informe del Vici-degà Acadèmic.**  El Dr. JM. Nolla comença la seva intervenció manifestant que intentarà no ser redundant amb la presentació del Dr. Dorca en la qual s’han analitzant diversos temes alguns dels quals van més enllà del propi departament i tenen una projecció en el conjunt del campus. Considera que ell com a vici-degà i coordinador de campus li toca tenir una visió més sistèmica a fi de poder harmonitzar els interessos dels diferents departaments i ensenyaments. En la seva opinió, només amb un esperit de col·laboració entre les diferents estructures i fent sempre l’esforç de trobar el punt d’equilibri necessari entre els interessos dels diferents integrants del campus es podrà avançar. Seguidament agraeix al Dr. Dorca l’haver fet un exercici de reflexió sobre la situació actual del nostre departament i les seves necessitats futures.

 Feta aquesta introducció el Dr. Nolla passa a comentar que l’inici de curs s’ha desenvolupat de forma molt satisfactòria havent-se pogut mantenir una presencialitat d’entre el 70 i el 100% en totes les activitats docents i sense cap incidència remarcable. En la seva opinió s’ha fet evident un canvi substancial respecte a la situació del darrer curs acadèmic. Seguidament manifesta la seva satisfacció per haver-se pogut enllestir els equipaments del nou laboratori de simulació bàsica (abans laboratori d’habilitats clíniques). Comenta que s’hi ha invertit una quantitat molt important: 120.000€, finançada al 50% per la UB i l’HUB, i que en la seva opinió ha d’esdevenir una peça fonamental en el procés d’innovació docent del nostre ensenyament. Convida a tots els professors del departament a fer l’esforç necessari per incorporar les noves metodologies docents en les seves assignatures. Pel que fa a aquest tema acaba informant que en els propers mesos es farà una inauguració formal d’aquest nou Laboratori de Simulació Bàsica UB-HUB.

 Seguidament el Dr. Nolla comenta als assistents la participació de la UB en els actes de celebració dels 50 Anys de l’HUB que tindran lloc durant tot un any sencer i en els que hi haurà una participació molt important del nostre campus universitari. Inicialment està previst un acte institucional de reconeixement de la relació entre la UB i l’HUB que tindrà lloc en el Paranimf de l’edifici històric a la plaça Universitat que tindrà lloc durant el proper mes d’abril. Ja s’ha parlat amb el vici-rector de Relacions Institucionals el Dr. Matas que ha manifestat el seu recolzament entusiasta. El format encara no està del tot definit però es comptarà amb la participació del Rector acompanyat de tot l’equip rectoral que faran entrega d’una medalla de reconeixement a l’HUB.

 En relació a un dels aspectes tractats pel Dr. Dorca: la manca d’indicadors qualitatius de la docència del nostre ensenyament El Dr. Nolla manifesta que si bé es cert que ara com ara no disposem d’enquestes de satisfacció per part dels estudiants que siguin mínimament creïbles si que hi ha algunes dades interessants pel que fa a l’avaluació dels resultats. En aquest sentit comenta el resultat de les darreres proves ACOE de Medicina celebrades a Catalunya en les que els dos campus de la UB han estat capdavanters. Considera que sens dubte aquest és un molt bon símptoma de que les coses es fan bé malgrat que caldrà dur a terme més iniciatives que permetin avaluar la qualitat del nostre ensenyament. En aquest sentit esmenta l’anàlisi dels resultats de les proves MIR per facultats aspecte sobre el que hi ha una notable opacitat.

 Un altre aspecte tractat pel Dr. Nolla ha estat el del reconeixement per part de la Gerència de la MetroSud del rol que desenvolupen els Seniors Docents en el nostre campus. A mode d’exemple comenta que la Gerent la Dra. Figuerola es va reunir recentment amb tots ells per informar-los els actes de celebració del 50 Aniversari de l’HUB i demanar-los-hi la seva participació activa. El Dr. Nolla es mostra convençut que la gerència de l’HUB valora la contribució d’aquests professionals com a consultors experts que poden ajudar en la presa de decisions.

 Finalment el Dr. Nolla acaba la seva intervenció comentant els darrers avenços del projecte del Biocluster. Si bé en els darrers dos mesos no hi han hagut novetats rellevants comenta que properament hi haurà una reunió per enllestir la redacció del projecte definitiu i que fa poques setmanes la Directora General de la UB, la Sra. Olga Lanau els ha demanat un avançament dels pressupostos per la construcció de les clíniques odontològica i podològica i també de l’ampliació de l’aulari. Considera que la iniciativa del Biocluster va seguint el seu curs i que ja ens anirà informant de les novetats. El darrer aspecte tractat ha estat el dels contactes amb el vici-rector de PDI el Professor Ernest Abadal. Malgrat que ara mateix s’ha posat en evidencia que hi ha una política restrictiva pel que fa a la contractació de professorat no permanent per part del VR, manifesta que personalment li ha fet una molt bona impressió pel seu tracte i per la voluntat de voler comprendre les particularitats de l’ensenyament de Medicina. Com a mostra informa al consell que han quedat per abordar monogràficament aquest tema el proper 04/11/21. Acaba manifestant la seva impressió en el sentit de que el nou equip rectoral ha començat amb una política restrictiva en la contractació però que a mida que vagi coneixent millor la situació i guanyi confiança serà més generós en la contractació de professorat.

**4 – Informe de la Comissió de Professorat.** El Dr. Borràs informa del contingut de la comissió de professorat del dia 27/10/21 que va estar dedicada a: 1) Aprovar la proposta de substitució de la plaça de professor associat d’Obstetrícia vinculada a l’Hospital de Sant Joan de Deu per jubilació del Dr. Boguñà. La comissió aprova la contractació interina de la Dra. E. Mazarico després de revisar el seu CV; 2) Acordar el manteniment de les places d’associat mèdic en format 1+1 del pràcticum clínic; 3) Aprovació de la proposta de tribunals per a les places de professor agregat de Cirurgia General i Digestiva i d’Oncologia Mèdica de la convocatòria 2021. Si tot va bé es preveu que els tribunals tindran lloc el proper mes de febrer.

El Dr. Borràs també informa de la visita al nostre campus del vici-rector de PDI, el Prof. Ernest Abadal, que va tenir lloc a mitjans de juliol i en la que es va transmetre als assistents que en els darrers anys hi ha un excés de despesa en el capítol I (personal) del pressupost de DCC en part degut a un nombre elevat de contractacions de professorat no permanent. En aquesta reunió es va argumentar que la singularitat de l’ensenyament de medicina i en particular de les pràctiques precisa de la col·laboració d’un nombre de professors associats mèdics dels diferents centres sanitaris vinculats amb el nostre campus. Per la nostra part es va concloure que en els propers mesos caldrà mantenir converses amb el rectorat tot reforçant aquest argumentari i amb l’objectiu d’evitar possibles retallades.

**5 - Informe del president de la Comissió de Doctorat.** El Dr. Santincomença la seva presentació exposant als assistents el seu paper com a membre de la Comissió Acadèmica del Programa de Doctorat Medicina Translacional i més concretament de la Comissió permanent d’aquest programa de doctorat. El programa de Medicina Translacional és un dels tres programes de doctorat de la FMICS juntament amb el programes de Biomedicina i el d’Infermeria i Salut. També cal dir que és el més important en quan a volum d’activitat. En la Comissió Acadèmica del Programa de Doctorat de Medicina Translacional hi ha representats tots els departaments de la UFiR de Medicina i també altres entitats associades com ara l’Idibaps, l’Idibell i l’IsGlobal. Les seves funcions son 1) Fer el seguiment anual de les tesis, vetllant que compleixin els indicadors de qualitat, 2) Assessorar al doctorand a petició seva o del director de tesi i 3) Proposar els tribunals per a la lectura de tesi. Aquesta Comissió de Doctorat disposa d’una Comissió Permanent integrada per 8 membres, un dels quals és el Dr. Miguel Santín. Aquesta Comissió Permanent es reuneix periòdicament cada 2 setmanes i les seves funcions principals son: 1)Verificar els criteris d'accés i admissió, 2) Establir la relació doctorand-director i determinar les activitats formatives del doctorand, 3) Valorar les sol·licituds de la inscripció del projecte de tesi doctoral i 4) Nomenar als membres de les comissions avaluadores dels projectes de tesis. Segons explica el Dr. Santín el volum de feina desenvolupada per aquesta comissió és molt important atès el gran nombre de projectes de tesi que s’hi presenta.

A continuació el Dr. Santín explica que una de les primeres tasques que es va proposar va ser la de conèixer quina ha estat la producció de tesis doctorals en el campus de Bellvitge a través del Programa de Medicina Translacional. El que ha trobat es resumeix en la taula següent:

 Tal com es pot veure el nombre total de tesis depositades (i eventualment llegides) del nostre campus s’ha incrementat molt notablement en els darrers 4 anys arribant ha assolir la xifra de 44, 36 de les quals pertanyen al nostre departament mentre que les restants 8 han estat presentades pel Departament de Patologia i Terapèutica Experimental. El Dr. Santín comenta que es fa difícil comprendre quins han estat els determinants d’aquesta evolució tant favorable però en qualsevol cas considera que com a departament podem estar satisfets. A continuació el Dr. Santín informa als assistents de la creació de la nova Comissió de Professorat del DCC juntament amb el Dr. Juli Busquets i el Dr. Joan Torras. La tasca principal d’aquesta comissió serà la de conèixer la situació dels projectes de tesi doctoral que s’hagin endegat en el nostre departament per tal de facilitar el seu desenvolupament i aconseguir que el major nombre possible de projectes acabin podent-se presentar. En aquest sentit ell i els altres membre de la comissió es posen a disposició de tots els membres del DCC que vulguin desenvolupar un projecte de tesi, o bé que actuïn com a directors de tesi, per intentar resoldre els dubtes que hi pugui haver pel que fa als tràmits necessaris o poder resoldre potencials dificultats que es puguin presentar.

En acabar la presentació s’estableix un torn de preguntes i comentaris. El Dr. Fernando Fernàndez, membre de la Comissió Acadèmica del programa informa que properament es procedirà a actualitzar la composició d’aquesta comissió i que és important que la representació pel DCC sigui prou rellevant. També hi intervé el Dr. Nolla informant que es farà intervenció selectiva sobre el col·lectiu de residents de darrer any perquè estiguin ben informats de les passes que cal endegar per començar el seu projecte de tesi. Finalment el Dr. Dorca proposa que quan es comenci una tesi doctoral en l’àmbit del DCC s’informi a la Comissió de Doctorat a fi que es registri la seva existència i se li pugui facilitar un acompanyament des del començament.

 **6 – Informe del president de la Comissió d’Innovació Docent i responsable del laboratori de simulació.** El Dr. Sabaté manifesta en primer lloc que la seva presentació serà breu per no solapar informació que ja han donat els Drs. Dorca i Nolla. Considera que el DCC ha fet una aposta molt potent per introduir la simulació en el nostre campus i ara cal que els professors de les diferents assignatures facin l’esforç d’introduir activitats de simulació en els seus programes. De cara a difondre les activitats d’innovació docent considera que la web del departament (<https://www.ub.edu/portal/web/dp-ciencies-cliniques/>) hi juga un paper central. Allà s’hi pot trobar la pestanya informativa del laboratori de simulació clínica a on s’expliquen les possibilitats que ofereix aquests recurs i quines son les condicions d’utilització. També hi ha una derivació per poder entrar al programa Rimda i veure totes les iniciatives d’innovació docent que ara mateix estan actives a la UB. El Dr. Sabaté finalitza la seva intervenció manifestant que una vegada enllestida la estructura del laboratori de simulació ara cal una labor de disseminació de forma que totes les assignatures es plantegin com introduir les noves metodologies docents en el seu programa. En aquest sentit informa que té prevista una ronda de reunions amb tots els coordinadors d’assignatura per analitzar conjuntament quines activitats s’ajustarien més a les seves necessitats concretes. En aquest sentit podria ser d’utilitat analitzar aquelles experiències que ja han estat exitoses en el nostre campus.

**7 – Informe del president de la Comissió de Docència.** El Dr. Emilio Ramos comença la seva intervenció tot comentant que intentarà no ser redundant amb el que s’ha dit en intervencions anteriors. En primer lloc considera que pot semblar exagerada la denominació de President de la Comissió de Docència ja que formalment aquesta comissió no està constituïda com a tal. Ara bé, pensa que en la pràctica el paper d’aquesta comissió vindria representat pel conjunt de coordinadors d’assignatura i de curs amb els que ell intentarà mantenir una relació fluida i constant. Seguidament manifesta que la seva presentació tractarà de dos aspectes concrets: 1) L’avaluació de la qualitat docent i 2) La innovació docent.

Pel que fa a satisfacció respecte de la docència impartida el Dr. Ramos comenta que hi haurien diverses estratègies a aplicar. En primer lloc hi hauria el recull d’impressions subjectives per part dels estudiants. Evidentment que en aquest aspecte hi poden haver biaixos però considera que en general els nostres estudiants manifesten estar contents amb la docència rebuda, si bé es cert que la satisfacció en el tracte rebut pot no ser sinònim de qualitat docent. Un altre aspecte seria la informació obtinguda a través d’enquestes estructurades que malauradament en el nostre ensenyament no es de gran ajut atesa la baixa complementació per part dels estudiants. Sobre aquest punt el Dr. Ramos pensa que es podria recollir l’opinió dels estudiants d’una forma menys directa com ara introduint alguna mena de qüestionari en els portafolis de les diferents assignatures. Pel que fa a l’anàlisi dels resultats obtinguts pels nostres estudiants en examen MIR, admet la dificultat en poder accedir a aquesta informació perquè la universitat no la recull i tampoc el ministeri sol facilitar molta informació de la procedència universitària dels participants. De totes formes opina que si hi deu haver un cert nivell d’informació al respecte i que espera que el Dr. Nolla hi podrà accedir. Finalment una altra estratègia d’avaluació de resultats seria la d’investigar quina ha estat l’elecció de places dels estudiants del nostre campus i en concret saber quin nombre dels nostres estudiants han elegit una plaça en el nostre hospital. El Dr. Ramos finalitza aquest apartat proposant dues accions concretes: 1) Intentar trobar dades respecte els resultats del MIR i de la elecció de les places del nostre centre i 2) Realitzar alguna mena d’enquestes de satisfacció una vegada els estudiants hagin superat les assignatures.

Seguidament el Dr. Ramos analitza el tema de la innovació docent. Comenta en primer lloc que hi ha una tendència a valorar negativament les classes magistrals però per altra banda els estudiants sovint manifesten la seva satisfacció respecte a aquest tipus de docència. Considera que potser el que caldria seria complementar les classes magistrals amb noves estratègies docents com ara l’aprenentatge d’habilitats, la discussió de casos tancats o la simulació de casos. De fet pensa que es probable que això ja s’estigui fent en algunes assignatures malgrat que aquestes experiències no s’hagin donat prou a conèixer. Per això creu que caldria poder-ho parlar amb els coordinadors i intentar aprofitar les experiències exitoses. En qualsevol cas, la introducció de noves tècniques docents com ara l’aprenentatge col·laboratiu, l’aula inversa o la gamificació requereixen un aprenentatge per part dels professors ja que no son senzilles d’aplicar. Un altre aspecte a tenir en compte és l’opinió dels estudiants que sovint veuen aquestes noves metodologies com quelcom massa carregós per la seva banda. Després de totes aquestes reflexions el Dr. Ramos es planteja les següents accions a emprendre: 1) parlar amb els coordinadors per veure quines noves experiències s’estan implementant en el nostre campus i veure com es podrien compartir, 2) Intentar saber quines metodologies s’estan aplicant en altres centres similars i 3) fomentar la formació dels professors del nostre campus, particularment dels més joves, participant dels cursos de l’IDEP-ICP (<https://www.ub.edu/idp/wweb/>).

Acabada aquesta intervenció i ja en el torn de preguntes el Dr. Dorca planteja si seria convenient endegar una revisió dels programes de les diverses assignatures troncals a fi de detectar solapaments, mancances o discordances i poder harmonitzar millor la docència clínica en el nostre ensenyament. El Dr. Ramos s’hi mostra d’acord i opina que per aquesta tasca caldria comptar amb la participació dels diferents coordinadors d’assignatura.

**8 - Informe del coordinador dels TFG.** El Dr. Octavi Servitje informa al consell del desenvolupament dels TFG del curs 2020-21. Comenta que malgrat la pandèmia l’assignatura s’ha desenvolupat amb força normalitat. En total es van presentar 79 TFG que s’han realitzat en els diversos departaments de l’ensenyament malgrat que el DCC ha estat el majoritari amb 69 treballs (87%), 66 dels quals han estat dirigits per professors de l’àrea mèdica mentre que els altres 3 ho han estat per professionals de cirurgia o especialitats medicoquirúrgiques. La majoria d’aquests TFG han consistit en una recerca clínica: 62 (78.5%), la majoria dels quals han estat de tipus observacional retrospectiu, mentre que els treballs de revisió bibliogràfica han estat 17 (21.5%). Ordenats per àrees de coneixement les més sovintejades han estat: malalties infeccioses, pediatria, oncologia radioteràpica, traumatologia, obstetrícia/ginecologia seguits de cardiologia, pneumologia, oncologia, psiquiatria i medicina preventiva. Pel que fa a la llengua de redacció 47 (59.5%) ho varen ser en català, 22 (27.8%) en castellà i 10 (12.6%) en anglès. Les qualificacions obtingudes van ser: 4 (5%) MH, 49 (62%) excel·lents i 26 (62.9%) notables. La nota mitjana va ser de 9/10. Comparativament amb convocatòries anteriors s’observa que enguany el nombre d’excel·lents ha estat clarament superior i això ha generat una certa crítica de manca de capacitat discriminatòria per part dels tribunals. En aquest sentit la comissió que supervisa els TFG s’ha plantejar revisar i sistematitzar els criteris d’avaluació tant dels treball de recerca clínica com de les revisions bibliogràfiques. Respecte a aquestes darreres ja es va decidir fa uns anys que caldria que la revisió fos sistemàtica i es dugués a terme d’acord amb la metodologia PRISMA, la qual cosa no sempre passa. Finalment el Dr. Servitje comenta la importància de l’assessorament estadístic i metodològic dels TFG que ha anat a càrrec dels Drs. Borràs i Moreno a qui agraeix la seva col·laboració. Aquesta aportació és fonamental per a poder millorar la validesa científica dels treballs i facilitar la seva ulterior publicació.

Acabada la presentació s’estableix un debat respecte a diversos aspectes. En primer lloc el Dr. Ramos critica la classificació dels TFG per àrees de coneixement que tal com s’ha fet dilueix la participació del seu servei fent per exemple que alguns dels TFG del seu servei apareguin com a realitzats per altres serveis com ara oncologia. El debat més important va tenir que veure amb les qualificacions tant elevades que habitualment i més en aquesta ocasió han obtingut els TFG. Sobre aquest punt hi ha intervingut els Drs. Servitje, Ramos, Montanya, Santín, i Nolla amb opinions diverses pel que fa als criteris d’avaluació que s’han emprat i la conveniència de ser més estrictes. El contrapunt a totes aquestes intervencions el dona la Prof. Elena Planell de la secció de Podologia que explica com en el seu ensenyament s’han consensuat els criteris d’avaluació d’una forma més estricte, la qual cosa ha permès eixamplar considerablement el rang de l’avaluació que fins i tot habitualment inclou un cert nombre de suspesos.

**9 - Informe de la Secció Departamental de Podologia.** Per raons professionals la Prof. Laura Pérez Palma no s’ha pogut quedar fins la finalització del consell. En el seu nom la Prof. Planell manifesta l’agraïment de la Secció Departamental al DCC per haver aconseguir desbloquejar la contractació de les 5 places de professor associat que es van demanar el passat juliol la qual cosa ha alleugerit la sobrecarrega docent de l’ensenyament. També aprofita per comentar la seva experiència pel que fa a les iniciatives d’innovació docent i en concret del Rimda en les que han participat de forma important. Es queixa però que la formació en aspectes de docència no sigui tinguda en compte de cara a les acreditacions. Li responen els Drs. Sabaté i Nolla que manifesten que les iniciatives del Rimda en forma de cursos i projectes si que son reconeguts en les acreditacions de l’Aneca. També ho poden ser per part de la AQU sempre i quan es tracti de projectes de recerca docent.

 **7 - Precs i preguntes**. No n’hi ha.

Sense més assumptes a tractar es dona per finalitzat el consell a les 17:55.